Henrik Dam Kristensen (S), 2011-04-12:
Man skal passe på, for når regeringen og Dansk Folkeparti indfører pointsystemer, kommer de galt af sted, og det kommer til at gå ud over en masse mennesker.
Også det her forslag fra regeringen og Dansk Folkeparti rammer skævt.
Det rammer en række danskere, som i mange år har betalt skat og gjort deres pligt i det danske samfund.
De kan efter de gældende regler blive familiesammenført, når deres ægtefælle er over 24 år, men de kommer til at miste den mulighed som følge af de nye regler.
Et pointsystem skal omhandle familiesammenføring og ikke rekruttering af arbejdskraft.
Det har vi andre regler der regulerer.
Pointsystemet skal efter min mening understøtte, at de, der kommer til Danmark, bedre kan blive integreret.
VKO's pointsystem giver markant bedre rettigheder til vellønnede danskere og til veluddannede partnere.
Det synes vi faktisk ikke er rimeligt.
Det skal ikke være afgørende, hvor højt uddannet en dansk ægtefælle er, men om vedkommende har vilje til integration.
Men de skævheder, der er i pointsystemet for permanent ophold, bliver jo videreført her.
Jeg vil ikke fortsætte diskussionen med hr. Karsten Lauritzen fra før, men vil bare konstatere, at en af de skævheder, som f.eks. det at være kroniker giver, vil, som det her er skruet sammen, betyde, at en, der i dag har permanent ophold, men efter de gamle regler, nu skal leve op til de nye regler.
Det vil sige, at hvis man i øvrigt ville kunne få en familiesammenføring efter de nye regler, som måske bliver indført med det her, vil man ikke kunne få det, hvis man modtager tilskud til en kronisk sygdom.
En anden ting, som jeg synes har været lidt interessant, når jeg har læst specielt høringsnotatet igennem, er høringsnotatets måde at være formuleret på i visse passager.
I stedet for at svare på ordentlige og saglige spørgsmål bruger man i høringsnotatet formuleringer, såsom systemskiftet fra 2001, eller at der mellem regeringen og Dansk Folkeparti er indgået en politisk aftale.
Det betyder i min terminologi, at der er reelle og saglige spørgsmål, som man ikke kan give svar på, fordi det er politisk bestemt.
Det er ikke sagligheden, der er i højsædet.
Vi vil fra Socialdemokratiets side i stedet for det her system, som vi vil stemme imod, søge tilslutning til et pointsystem, som først og fremmest vil belønne den enkelte ansøgers vilje til integration.
Det skal samtidig være betydelig enklere og mere gennemskueligt for ansøgeren, som derfor får mulighed for en aktiv og målrettet forberedelse til en vellykket integration i det danske samfund.
Udlændingeloven er under den nuværende regering blevet ændret mindst en gang om året og ofte flere gange, med det til følge, at personer, der ønsker familiesammenføring, hele tiden skal forholde sig til ændrede regler.
Det synes jeg faktisk ikke er rimeligt.
Det vil være Socialdemokraternes mål efter et regeringsskifte at sikre stabilitet om lovgivningen for familiesammenføring.
Det er vigtigt, at ansøgerne tilskyndes til at indrette deres adfærd efter de nye regler, og de skal kunne regne med, at de gælder i lang tid fremover.
Som sagt kan Socialdemokratiet ikke støtte det her forslag om pointsystem for familiesammenføring.